淳熙壬寅仲夏大雨寫望
作者：汪莘
朝代：宋

paragraphs: 一朵烏雲起天末，倏忽長驅半天闊。
雲頭到處急雨來，雨脚錯落飛河魁。
吹以南箕更豪橫，打窗噴壁催吟詠。
恰驚瓦上碎珠跳，已快檐前銀竹映。
平生不識南箕狀，且看平疇翻翠浪。
恍然立我三湘間，欲著扁舟相跌宕。
風迴雨霽天地新，良苗斗覺添精神。
天意更看七八月，明年無處可打蕨。